**REPUBLIKA SRPSKA**

**NARODNA SKUPŠTINA**

***Klub poslanika SNSD***

***Klub poslanika DNS***

***Klub poslanika SP***

***Klub poslanika SDS-K***

***Ilija Stevančević, samostalni poslanik***

Na osnovu člana 212. Poslovnika Narodne skupštine Republike Srpske („Službeni glasnik Republike Srpske„ broj:31/11) Klubovi poslanika SNSD, DNS, SP, SDS-K i Ilija Stevančević, samostalni poslanik podnose

**AMANDMAN I**

U Prijedlogu zakona o lokalnoj samoupravi u članu 4. stav (2) se briše.

**Obrazloženje**

U stavu (1) člana 4. već je propisano da se u jedinicama lokalne samouprave mora voditi računa o proporcionalnoj zastupljenosti konstitutivnih naroda i grupe Ostalih kod izbora funkcionera jedinica lokalne samouprave. Stav (2) u predloženom obliku je neprovodiv, jer se načelnik/gradonačelnik bira neposrednim putem, kao kandidat koji dobije najveći broj glasova na izborima, bez obzira na nacionalnu pripadnost, a, takođe, i odbornici se biraju na otvorenim listama registrovanih političkih subjekata, bez nacionalnih kvota ili ograničenja.

**AMANDMAN II**

U Prijedlogu zakona o lokalnoj samoupravi u članu 10. u stavu (1) u tački 1) broj: „60.000“ zamjenjuje se brojem: „50.000“.

U istom članu iza stava 1. dodaje se novi stav (2) koji glasi:

„(2) Izuzetno od stava 1. tačka 1) ovog člana opština može steći status grada, bez obzira na broj stanovnika ako je stopa zaposlenosti na području opštine iznad republičkog prosjeka.“

Dosadašnji stav 2. postaje stav 3.

**Obrazloženje**

Predloženim amandmanom smanjuje se broj stanovnika potreban za uspostavljanje grada. Ovakvim zakonskim rješenjem olakšaće se mogućnost, uz ispunjavanje i drugih uslova, za sticanje statusa grada opštinama koje imaju najmanje 50.000 stanovnika. Pored toga, uvodi se mogućnost sticanja statusa grada opštinama koje imaju stopu zaposlenosti iznad republičkog prosjeka.

**AMANDMAN III**

U članu 11. Prijedloga zakona o lokalnoj samoupravi u stavu (1) iza riječi: „opštini“ dodaju se riječi: „može da“.

**Obrazloženje**

Ovim amandmanom isključuje se imperativ organizovanja poslova pravnog zastupanja pred sudovima i drugim organima u imovinsko-pravnim sporovima, u sporovima naplate za naknade i usluge i u radnim sporovima i naplata, kontrola naplate i prinudna naplata izvornih prihoda budžeta, gradu koji u svom sastavu nema opština kako je to predloženo zakonom. Predloženim amandamanom propisuje se organizovanje navedenih poslova kao mogućnost.

**AMANDMAN IV**

U Prijedlogu zakona o lokalnoj samoupravi u članu 39. stav (2) tačka 21) mijenja se i glasi:

„21) bira i razrješava predsjednika skupštine, potpredsjednika skupštine, zamjenika gradonačelnika, odnosno načelnika opštine (u daljem tekstu: zamjenik) i članove stalnih i povremenih radnih tijela skupštine, imenuje i razrješava sekretara skupštine i načelnika odjeljenja odnosno službe i vrši izbor, imenovanja i razrješenja na drugim pozicijama u skladu sa zakonom,“

U istom članu, u tački 34) iza riječi „privredna društva“, stavlja se zapeta i briše riječ „i“, a iza riječi „ustanove“ dodaju se riječi „i preduzeća“.

**Obrazloženje**

Predloženim amandmanom preciziraju se nadležnosti skupštine jedinice lokalne samouprave u pogledu izbora i imenovanja funkcionera u jedinici lokalne samouprave, radnih tijela skupštine, kao i službenika na rukovodećim radnim mjestima u gradskoj odnosno opštinskoj upravi.

**Amandman V**

U članu 43. Prijedloga zakona o lokalnoj samoupravi poslije stava (2) dodaje se novi stav (3) koji glasi:

„(3) Skupština ima jednog potpredsjednika, a u gradu skupština može da ima dva potpredsjednika koji nisu iz reda istog konstitutivnog naroda, odnosno grupe Ostalih.“

**Obrazloženje**

Ovim amandmanom utvrđuje se broj potpredsjednika skupštine jedinice lokalne samouprave, tako da skupština opštine ima jednog potpredsjednika, a skupština grada dva potpredsjednika pri čemu se mora voditi računa o zastupljenosti konstitutivnih naroda i grupe Ostalih. Ovo rješenje se predlaže radi postizanja efikasnosti u radu skupštine grada kao predstavničkog organa jedinice lokalne samouiprave.

**Amandman VI**

U Prijedlogu zakona o lokalnoj samoupravi u čl. 48. stav (7) se mijenja i glasi :

„(7) Kada se primopredaja dužnosti vrši između lica iz člana 46. stav 4. ovog zakona, dva člana Komisije su iz reda zaposlenih u gradskoj, odnosno opštinskoj upravi, a jedan član je iz reda zaposlenih u javnom preduzeću, javnoj ustanovi ili drugoj organizaciji čiji je osnivač jedinica lokalne samouprave.“

**Obrazloženje**

Izmjena se odnosi na sastav komisije za primopredaju dužnosti u javnom preduzeću, javnoj ustanovi ili drugoj organizaciji čiji je osnivač jedinica lokalne samouprave.

**AMANDMAN VII**

U Prijedlogu zakona o lokalnoj samoupravi u članu 53. stav (1) broj „60.000“ mijenja se brojem „30.000“.

**Obrazloženje**

Podneseni amandman predviđa formiranje stručne službe skupštine u skupštini jedinice lokalne samouprave, koja prema reultatima posljednjeg popisa stanovništva ima više od 30.000 stanovnika. Predloženim amandmanom daje se mogućnost formiranja stručne službe skupštine i jedinicama lokalne samouprave koje imaju manji broj stanovnika od broja stanovnika predloženih zakonom, ukoliko skupština jedinice lokalne samouprave cijeni da je za njezin rad potrebno formiranje ovakve službe.

**AMANDMAN VIII**

U Prijedlogu zakona o lokalnoj samoupravi u čl. 55. stav (3) se mijenja i glasi:

„ (3) Mandat zamjenika traje do kraja mandata skupštine koja ga je izabrala.“

**Obrazloženje**

Ovim se precizira da je mandat zamjenika gradonačelnika, odnosno načelnika opštine vezan sa mandatom skupštine koja ga je birala, a ne sa mandatom gradonačelnika, odnosno načelnika opštine.

**AMANDMAN IX**

U Prijedlogu zakona o lokalnoj samoupravi u član u 56. stav (2) se briše, a dosadašnji stav (3) postaje stav (2).

**Obrazloženje**

Izbor zamjenika gradonačelnika ili načelnika pravo koje gradonačelnik ili načelnik ima po članu 55. Prema tome smatramo da je stav (2) u članu 56. suvišan.

**AMANDMAN X**

U Prijedlogu zakona o lokalnoj samoupravi u članu 59. u stavu (1) tačka 8) brišu se riječi „uz prethodno mišljenje Ministarstva“.

U istom članu tačka 9) mijenja se i glasi:

„9) predlaže imenovanje i razrješenje načelnika odjeljenja ili službe,“

**Obrazloženje**

Ministarstvo je, po zakonu, nadležno za propisivanje opšte strukture i principa organizovanja gradske, odnosno opštinske uprave u jedinici lokalne samouprave. Sama organizacija koja se uređuje Pravilnikom je u nadležnosti jedinice lokalne samouprave i predstavlja njeno Ustavno pravo i obavezu u okvirima izvornih i povjerenih nadležnosti. Takođe, utvrđuje se ovlašćenje gradonačelniku odnosno načelniku da predloži skupštini imenovanje, odnosno razrješenje načelnika odjeljenja ili službe.

**AMANDMAN XI**

U Prijedlogu zakona o lokalnoj samoupravi članu 62. u stavu (4) poslije riječi: „zaposlenih“, dodaju se riječi: „kao i u gradskoj, odnosno opštinskoj upravi za obavljanje specifičnih poslova“.

**Obrazloženje**

Ovim amndmanom popisuje se mogućnost osnivanja samostalnih odsjeka i u gradskim, odnosno opšinskim upravama koje imaju više od 10 zaposlenih, budući da organizacija nekih specifičnih poslova nameće potrebu za ovakvim organizacionim jedinicama.

**AMANDMAN XII**

U Prijedlogu zakona o lokalnoj samoupravi član 63. mijenja se i glasi:

„(1) Gradonačelnik, odnosno načelnik opštine može da formira kabinet kao posebnu organizacionu jedinicu radi vršenja savjetodavnih, protokolarnih i administrativno-tehničkih poslova.

1. Kabinetom rukovodi šef kabineta kojeg postavlja, odnosno raspoređuje gradonačelnik, odnosno načelnik opštine.
2. Gradnačelnik, odnosno načelnik opštine može da ima savjetnike, s tim da načelnik opštine može da ima najviše dva savjetnika.
3. Gradonačelnik može da postavi gradskog menadžera i gradskog arhitektu, odnosno prostornog planera za rad na pripremi i realizaciji ravojnih programa i projekata, kojima se podstiče ekonomski razvoj, obezbjeđuje zaštita životne sredine, održivi razvoj, podstiču preduzetničke inicijative, javno privatno partnerstvo, donose akti prostornog planiranja i iniciraju izmjene propisa radi stvaranja podsticajnog ambijenta za razvoj grada.
4. Mandat šefa kabineta, savjetnika, gradskog menadžera i gradskog arhitekte, odnosno prostornog planera prestaje prestankom mandata gradonačelnika, odnosno načelnika opštine, ostavkomili razrješenjem.
5. Na radno-pravni status šefa kabineta, savjetnika, gradskog menadžera i gradskog arhitekte, odnosno prostornog planera primjenjuju se opšti propisi o radu.
6. Izuzetno od stava 5. ovog člana ako je za šefa kabineta raspoređeno lice sa statusom službenika ili namještenika u gradskoj, odnosno opštinskoj upravi, to lice, dok je u mandatu šefa kabineta, kao i nakon prestanka mandata ima prava iz radnog odnosa službenika ili namještenika u gradskoj, odnosno opštinskoj upravi.“

**Obrazloženje**

Ovim amandmanom daje se mogućnost svim jedinicama lokalne samouprave da imaju kabinet i savjetnika, dok gradskog menadžera i gradskog arhitektu, odnosno prostornog planera mogu da imaju samo gradovi.

**AMANDMAN XIII**

U Prijedlogu zakona o lokalnoj samoupravi u članu 64. u stavu (2) brišu se riječi „koja se utvrđuju na obrazloženi prijedlog sekretara skupštine“.

U istom članu briše se stav (4).

**Obrazloženje**

Sekretar skupštine je u rangu načelnika odjeljenja, koji nemaju zakonom dato pravo da predlažu organizaciju organizacionih jedinica na čijem su čelu, pa njegovo posebno isticanje i davanje ekskluzivnog prava da učestvuje, predlaže, pa praktično i propisuje diopravilnika o unutrašnjoj organizaciji i sitematizaciji nema osnova, jer je cio pravilnik u nadležnosti gradonačelnika, odnosno načelnika opštine.

**AMANDMAN XIV**

U Prijedlogu zakona o lokalnoj samoupravi u članu 67. u stavu (3) poslije riječi: „funkcionere jedinice lokalne samouprave“, dodaju se riječi: „i zaposlene koji obavljaju poslove u oblasti zaštite od požara“.

**Obrazloženje**

Ovim amandmanom precizira se odredba koja određuje maksimalan broj zaposlenih, na način da se potreban broj službenika i namještenika određuje tako da taj broj, pored funkcionera jedinice lokalne samouprave ne uključuje i zaposlene koji obavljaju poslove u oblasti zaštite od požara.

**AMANDMAN XV**

U Prijedlogu zakona o lokalnoj samoupravi u članu 109. na kraju stava (1) brišu se riječi „i svaki odbornik na području mjesne zajednice u kojoj ima prebivalište“.

U istom članu u stavu (3) brišu se riječi „ili 100“.

**Obrazloženje**

Sastavi skupština opština i gradova biraju se na principima otvorenih lista tako da odbornici ne predstavljaju „svoje“ mjesne zajednice i manje mjesne zajednice, u pravilu, nemaju odbornika sa svog područja, dok veće imaju i više odbornika na svojoj teritoriji. Brisanjem ovog teksta dovode se sve mjesne zajednice u isti status.

U gradskim područjima mnoge mjesne zajednice imaju više hiljada birača pa je limit od minimalnih 100 birača potrebnih da se sazove zbor građana u rangu manjem od broja birača u jednoj stambenoj zgradi, te je potrebno ovaj limit vezati za procenat od broja birača u mjesnoj zajednici.

**AMANDMAN XVI**

U Prijedlogu zakona o lokalnoj samoupravi u članu 111. u stavu (3) brišu se riječi „ili 500“ kao i tekst „, ni veći od 7 % ili 700 birača“.

**Obrazloženje**

Kao i u prethodnom amandmanu, potrebno je vezati se za procenat broja birača upisanih u birački spisak kao minimalni uslov za podnošenje inicijative, a ne za apsolutne brojke, zbog većih opština/gradova, a gornji limit je nepotreban.

**AMANDMAN XVII**

U Prijedlogu zakona o lokalnoj samoupravi u članu 152. u stavu (1) u tačkama 1) i 3) riječ „šest“ mijenja se riječju „tri“.

**Obrazloženje**

Skraćivanje rokova.

**AMANDMAN XVIII**

U Prijedlogu zakona o lokalnoj samoupravi u članu 159. u stavu 1. u tački 2) riječi: „mišljenju Ministarstva“, zamjenjuju se riječima: „načelima za unutrašnju organizaciju i sistematizaciju radnih mjesta u gradskoj, odnosno opštinskoj upravi propisanim ovim zakonom i kategorijama, zvanjima i uslovima za obavljanje poslova službenika u jedinicama lokalne samouprave propisanim zakonom i drugim propisima“.

**Obrazloženje**

Ako se prihvati Amandman IX na član 59. stav 1. tačka 8) Prijedloga zakona o lokalnoj samoupravi, neophodna je intervencija i u član 159. stav 1. tačka 2) Prijedloga zakona, tako da se istom izmijeni, odnosno drugačije odredi osnov za prekršajnu odgovornost odgovornog lica u organu jedinice lokalne samouprave.

**PREDSJEDNIK KLUBA POSLANIKA SNSD**

***Radovan Višković***

**PREDSJEDNIK KLUBA POSLANIKA DNS**

***Spomenka Stevanović***

**PREDSJEDNIK KLUBA POSLANIKA SP**

***Slobodan Protić***

**PREDSJEDNIK KLUBA POSLANIKA SDS-K**

***Darko Banjac***

**SAMOSTALNI POSLANIK**

***Ilija Stevančević***